ไทยพบผู้ป่วย “โควิด” ใหม่ 3 ราย มาจาก “สวีเดน-เคนยา” ติดเชื้อสะสม 3,787 คน
ไทยพบผู้ป่วย “โควิด” ใหม่ 3 ราย มาจาก “สวีเดน-เคนยา” ติดเชื้อสะสม 3,787 คน
ไทยพบผู้ป่วย “โควิด” ใหม่ 3 ราย มาจาก “สวีเดน-เคนยา” ติดเชื้อสะสม 3,787 คน
2 พ.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ วันนี้ (2 พ.ย.63) ระบุ พบผู้ป่วยยืนยันติดเชื้อรายใหม่ 3 ราย เป็นผู้ที่เดินทางมาจากต่างประเทศและเข้าสถานกักกันที่รัฐจัดให้ (State Quarantine) ประกอบด้วย สวีเดน 2 ราย และเคนยา 1 ราย
โดยผู้ติดเชื้อที่มาจากสวีเดน รายแรกเป็นหญิงไทย อายุ 34 ปี อาชีพเกษตรกร เดินทางถึงไทย วันที่ 19 ต.ค. โดยมีการต่อเครื่องบินที่ประเทศกาตาร์ เข้าพัก Alternative State Quarantine ใน จ.สมุทรปราการ ตรวจหาเชื้อครั้งที่ 1 วันที่ 22 ต.ค. ผลไม่พบเชื้อ ตรวจหาเชื้อครั้งที่ 2 วันที่ 30 ต.ค. ผลพบเชื้อ ไม่มีอาการ
รายที่ 2 เป็นหญิงไทย อายุ 57 ปี อาชีพเกษตรกร เดินทางถึงไทย วันที่ 24 ต.ค. โดยมีการต่อเครื่องบินที่ประเทศกาตาร์ เข้าพัก Alternative State Quarantine ในกรุงเทพฯ ตรวจหาเชื้อครั้งที่ 1 วันที่ 29 ต.ค. ผลพบเชื้อ ไม่มีอาการ ตรวจซ้ำอีกครั้งวันที่ 31 ต.ค. ผลพบเชื้อ ไม่มีอาการ
ส่วนรายที่ 3 มาจากเคนยา เป็นเจ้าหน้าที่องค์การสหประชาชาติประจำประเทศไทย เพศหญิงสัญชาติเคนยา อายุ 53 ปี เดินทางถึงไทย วันที่ 19 ต.ค. โดยต่อเครื่องบินที่สหรัฐอาหรับเอมิเรตส์ เข้าพัก Alternative State Quarantine ในกรุงเทพฯ ตรวจหาเชื้อครั้งแรก วันที่ 22 ต.ค. ผลไม่พบเชื้อ ตรวจหาเชื้อครั้งที่ 2 วันที่ 31 ต.ค. ผลพบเชื้อ ไม่มีอาการ
ทั้งนี้ ส่งผลให้มีจำนวนผู้ป่วยยืนยันสะสมล่าสุดอยู่ที่ 3,787 ราย เป็นผู้ป่วยที่ติดเชื้อภายในประเทศ 2,451 ราย และผู้ป่วยที่ตรวจพบในสถานกักกันที่รัฐจัดให้ 839 ราย ผู้ป่วยที่รักษาหายเพิ่ม 3 ราย รักษาหายแล้วรวม 3,595 ราย ยังมีผู้ป่วยรักษาตัวอยู่ในโรงพยาบาล 133 ราย ขณะที่ไม่มีผู้เสียชีวิตเพิ่มเติม โดยยอดผู้เสียชีวิตสะสมยังคงอยู่ที่ 59 ราย